钦定古今图书集成/明伦汇编/氏族典/第181卷 > 《廖用贤尚友录》 > 权怀恩
## 钦定古今图书集成/明伦汇编/氏族典/第181卷 > 《廖用贤尚友录》 > 权怀恩

按《唐书权万纪传》：怀恩，万纪族孙。祖弘寿，卢国公，故
怀恩以荫累迁尚乘奉御，袭爵。驭人安毕罗为高宗
所宠，见帝戏慢不恭，怀恩奏事，适见之，退杖四十。帝
嗟赏曰：“良吏也。”擢万年令，赏罚明，见恶辄取。时语曰：
“宁饮三斗尘，无逢权怀恩。”其姿状沈毅，每盛服，妻子
不敢仰视。更庆、莱、卫邢宋五州刺史，洛州长史，所居
威名赫然，吏重足立。迁益州大都督府长史，卒。